Жыццё аграгарадка, у якім сёння пражываюць 652 чалавека, насычана рознымі культурнымі мерапрыемствамі. Даўно праходзяць тут святы, прысвечаныя вуліцам і іх жыхарам, ураджаю хлеба, садавіны і агародніны, проста канцэртныя праграмы ў гонар чырвоных дзён календара. Але сёлетні юбілей сабраў усіх, як гаворыцца, ад малога да вялікага. Яшчэ задоўга да пачатку ўрачыстай часткі вяскоўцы пачалі сцякацца да летняй канцэртнай пляцоўкі, якая іх чакала ў старадаўнім парку каля культурна-дасугавага цэнтра. З самай раніцы тут працавала дзіцячая гульнявая пляцоўка. Падрастаючае пакаленне бердаўчан апанавала лялечны тэатр “Батлейка” аддзела рамёстваў і традыцыйнай культуры. Забаўлялі дзяцей атракцыёны, батуты, электрамабілі, а таксама цір.